b'\n_START_ARTICLE_\nCodi Morse\n_START_SECTION_\nHist\xc3\xb2ria\n_START_PARAGRAPH_\nVa ser desenvolupat per Alfred Vail mentre col\xc2\xb7laborava el 1835 amb Samuel Morse en la invenci\xc3\xb3 del tel\xc3\xa8graf el\xc3\xa8ctric. Vail va crear un m\xc3\xa8tode pel qual cada lletra o nombre era tram\xc3\xa8s de manera individual en un codi consistent en ratlles i punts, \xc3\xa9s a dir, senyals telegr\xc3\xa0fics que es diferenciaven en el temps de duraci\xc3\xb3 del senyal actiu. Morse va recon\xc3\xa8ixer la idone\xc3\xaftat d\'aquest sistema i el va patentar juntament amb el tel\xc3\xa8graf el\xc3\xa8ctric. Aquest codi es va con\xc3\xa8ixer com l\'American Morse Code i va ser utilitzat en la primera transmissi\xc3\xb3 per tel\xc3\xa8graf._NEWLINE_En els seus inicis, el codi Morse es va utilitzar en les l\xc3\xadnies telegr\xc3\xa0fiques constru\xc3\xafdes a partir dels cables que es van anar instal\xc2\xb7lant. M\xc3\xa9s endavant, es va utilitzar tamb\xc3\xa9 en les transmissions per r\xc3\xa0dio, sobretot en mar i aire, fins que van sorgir les emissores i receptors de radiodifusi\xc3\xb3 per veu. En l\'actualitat, el codi Morse t\xc3\xa9 aplicaci\xc3\xb3 gaireb\xc3\xa9 exclusiva en l\'\xc3\xa0mbit dels radioaficionats, i \xc3\xa9s exigible freq\xc3\xbcentment el seu coneixement per a l\'obtenci\xc3\xb3 de la llic\xc3\xa8ncia de radiooperador aficionat fins a l\'any 2005; des de llavors, s\'anima els organismes que concedeixen aquesta llic\xc3\xa8ncia en tots els pa\xc3\xafsos a dispensar l\'examen de telegrafia als candidats a la llic\xc3\xa8ncia, tot i que no \xc3\xa9s obligatori.\n_START_SECTION_\nRepresentaci\xc3\xb3 i temporitzaci\xc3\xb3\n_START_PARAGRAPH_\nEls missatges en Morse se solen transmetre per un aparell operat a m\xc3\xa0, com pot ser un tel\xc3\xa8graf; per tant, hi ha variacions introdu\xc3\xafdes per l\'habilitat de l\'emissor i del receptor; operadors amb m\xc3\xa9s experi\xc3\xa8ncia poden enviar i rebre missatges a velocitats m\xc3\xa9s r\xc3\xa0pides. Dels dos s\xc3\xadmbols utilitzats per a representar lletres, els punts i les ratlles, el que marca la velocitat a la qual s\'envia el missatge \xc3\xa9s el punt, que s\'utilitza com a refer\xc3\xa8ncia per a la temporitzaci\xc3\xb3._NEWLINE_La velocitat del codi Morse se sol especificar en "paraules per minut". Una ratlla acostuma a ser 3 vegades m\xc3\xa9s llarga que un punt. L\'espai entre ratlles i punts d\'un mateix car\xc3\xa0cter t\xc3\xa9 la longitud d\'un punt; entre lletres d\'una paraula la longitud \xc3\xa9s d\'una ratlla (3 punts); i entre paraules \xc3\xa9s de 7 punts. L\'est\xc3\xa0ndard de Par\xc3\xads defineix la velocitat de la transmissi\xc3\xb3 com el temps necessari per a enviar la paraula "Paris" un cert nombre de vegades per minut. S\'utilitza la paraula "Paris" com a refer\xc3\xa8ncia perqu\xc3\xa8 t\xc3\xa9 precisament 50 punts de durada._NEWLINE_A continuaci\xc3\xb3, hi ha una il\xc2\xb7lustraci\xc3\xb3 de les convencions de temporitzaci\xc3\xb3. La frase "MORSE CODE" s\'escriuria normalment aix\xc3\xad, en qu\xc3\xa8 - representen ratlles i \xc2\xb7 representen punts:_NEWLINE_-- --- \xc2\xb7-\xc2\xb7 \xc2\xb7\xc2\xb7\xc2\xb7 \xc2\xb7 / -\xc2\xb7-\xc2\xb7 --- -\xc2\xb7\xc2\xb7 \xc2\xb7_NEWLINE_M O R S E (espai) C O D E_NEWLINE_La temporitzaci\xc3\xb3 convencional per a aquesta frase, amb = representant un senyal actiu, i. representant un senyal inactiu, cadascun amb la longitud exacta d\'un punt:_NEWLINE_1 2 3 4 5 6 7 8 _NEWLINE_12345678901234567890123456789012345678901234567890123456789012345678901234567890123456789_NEWLINE_\xc2\xa0_NEWLINE_M------ O---------- R------ S---- E C---------- O---------- D------ E_NEWLINE_===.===...===.===.===...=.===.=...=.=.=...=.......===.=.===.=...===.===.===...===.=.=...=_NEWLINE_^ ^ ^ ^ ^_NEWLINE_| ratlla punt | |_NEWLINE_espai entre s\xc3\xadmbols espai entre paraules espai entre lletres'